Jørn Dohrmann (DF), 2005-03-31:
Nej, jeg mener ikke, at der er det store problem i den sag, som vi behandler her.
Jeg synes netop, at det, som vi ligesom sætter i centrum, er, at det er borgeren, der skal have en indgangsvinkel til systemet her.
Det er vigtigt for den enkelte borger at have det, men det skal være gennemsigtigt, sådan at borgeren ikke føler, at han bliver kastebold i systemet.
Det skal være et system, hvor borgeren ikke bliver kastebold, men får sine opgaver løst.
Som vi kan konstatere, er det jo udenomssnak hele tiden fra Socialdemokratiets side.
Vi må jo sige, at når vi taler om havmiljøet, så går jeg ud fra, at fru Pernille Blach Hansen udmærket ved, at den overordnede miljødel dér jo ligger hos staten.
Så der kan jo ikke ske det store ved, at det så bliver lagt ud til kommunerne.
Men ud over det vil jeg i hvert fald sige, at det for Dansk Folkepartis vedkommende er særdeles vigtigt, at borgerne bliver sat i centrum i den her kommunalreform.
Dermed bliver der skabt ligesom én indgangsvinkel for den enkelte borger, så man ikke igen bliver kastebold i systemet, som vi netop har set i det tidligere system.
Det skal vi have ryddet op i, og derfor synes Dansk Folkeparti, at det er godt, at vi får en kommunalreform her.
Der er også mange andre gode ting ved den her kommunalreform, bl.a. ansvaret omkring opgaveløsningen.
Samtidig får vi gennemført en forenkling på hele det her natur- og miljøområde, så vi igen får maksimal udnyttelse af de ressourcer, som vi netop afsætter til at løse de her opgaver.
Staten får også nogle opgaver med hensyn til loven omkring det her med miljøbeskyttelse, og det er bl.a. at føre tilsyn med alle de kommunale spildevandsudledninger og de kommunale affaldsbortskaffelsesanlæg, og netop det har stort forureningspotentiale.
Så det er meget betryg gende, at staten går ind og tager et medansvar netop i sådan nogle særlige tilfælde.
Det, som vi også kan konstatere med den ændring her, er jo netop, at man også vil gøre en stor indsats for at beskytte vandindvindingen, men det er som udgangspunkt overført til kommunalbestyrelsen, som vi selvfølgelig har en stor tiltro til, også ud fra det perspektiv at kommunalbestyrelsen bliver større og dermed også får et større ansvarsområde.
Med L 91 overgår også en stor del af kompetencen med godkendelse af og tilsyn med særligt forurenende virksomheder til kommunalbestyrelsen.
Det er således ved særligt forurenende virksomheder, at miljøministeren får de her virksomheder under sig, og netop den her opgavefordeling har man arbejdet meget på med forskellige parametre for at afgøre, hvor den skulle ligge.
Det vil sige, skulle den ligge hos ministeren, eller skulle den ligge hos kommunalbestyrelsen?
Det, vi så har set, er, at lidt over 200 virksomheder skal ligge hos ministeren, og det, vi siger, er, at vi stadig væk har muligheden for, at det kan være andre virksomheder, som bl.a. skal ligge hos ministeren her.
Det, der også er glædeligt at se, er, at der med de her miljøtilstande er et overordnet tilsyn med overvågning, som også overføres til miljøministeren.
Her er det min klare overbevisning, at vi får en uvildig klagemyndighed som Miljøklagenævnet, og det vil efter min opfattelse give en større retssikkerhed for den enkelte borger.
Alt i alt synes jeg, der er mange gode initiativer, som vi i hvert fald fra Dansk Folkepartis side støtter fuldt ud, så vi kan støtte lovforslaget.